Helpie Flitse - Media24
Die prag en praal van ‘n sprokiesverhaal
10 Paartjies. Een gesogte titel. Een asemrowende sprokiesaand.
Jaarliks word die bekende sprokie, Beauty and the Beast, met ‘n bietjie Helpie-magic herskryf en op Donderdagaand 9 Mei 2019, het Beauty and the Beast na ure se voorbereiding vir die groot aand ‘n pragtige realiteit geword.
Op die aand het elke paartjie deelgeneem aan vier kategorieë, naamlik informele drag, die paartjie-dans, formele drag en die vraag-en-antwoord-sessie. 2019 se tema, “Hier is ek”, is geïnspireer deur The Greatest Showman. Die danse, klere en antwoorde moes die tema uitbeeld om werklik die deelnemers se towerkrag te wys.
Bekende sterre uit die mode- en vermaaklikheidswêreld, Cezanne Coetzee, Armand du Plessis, Elma Postma en Carien Botha was beoordelaars tydens die glansryke geleentheid.
Op die aand het Xanté de Klerk die beoordelaars se asems weggeslaan en sy is as Beauty gekroon. “Dit is ‘n uitdagende proses, maar op die ou end is al die insette die moeite werd!” sê De Klerk.
André Groenewald is aangewys as Beast. “Jy sal die ervaring nooit vergeet nie en dit is regtig net lekker,” vertel Groenewald na afloop van die kompetisie.
De Klerk het ook die titel van Mej Persoonlikheid verower. Keith Whitehead is as Mnr Persoonlikheid aangewys. Mej en Mnr Fotogenies gaan onderskeidelik aan Tamsyn Taylor en André Groenewald. 2de prinses en prins is Tamsyn Taylor en Adriaan Steyn en 1ste prinses en prins is Pascale Viviers en Zack van Zyl.
“Kreatiwiteit en selfvertrou het tydens die hele proses in elke kind gegroei,” sê hooforganiseerder Me Annemarie Venter.
Helpies gee met ʼn glimlag
Gemeenskapsdiens ‒ die gawe van uitreik
By Helpmekaar word daar dikwels na die Helpie-familie verwys en hoe leerders na mekaar omsien as die nood druk. Hierdie sterk verweefde Helpie-familie is egter ook daarvan bewus dat hulle deel is van ʼn groter, meer diverse gemeenskap. Daarom skroom hulle nie om hul identiteit uit te leef en sodoende hul plig in die breër gemeenskap na te kom nie.
Helpmekaar is verantwoordelik vir ʼn menigte inisiatiewe en vorm deel van bestaande projekte wat na die gemeenskap in al sy diversiteit van unieke behoeftes uitreik. Onder die leiding van juffroue Carien Wessels, Karen Wissekerke en Helene Vermaak word daar onder andere uitgereik na bejaardes, kinders en diere wat werklik ʼn Helpie-hand nodig het.
Sommige projekte vind in sekere termyne plaas, terwyl ander regdeur die jaar plaasvind. Daar is altyd nog plek vir Helpies om hieraan deel te neem.
Een van hierdie projekte, “Meals on Wheels”, behels die insameling van leë houers vir hergebruik deur voedingskemas vir minderbevoorregtes. Vir hierdie doel is ʼn houer in juffrou Wessels se klas beskikbaar gestel waarin leerders en ouers die leë houers gerieflik kan plaas.
ʼn Ou bekende en gunsteling inisiatief is Parksorg wat een keer per maand op ʼn Woensdagmiddag plaasvind. Gedurende Valentynsweek skenk die Helpies blomme vir bejaardes, in die winter word warm klere en komberse uitgedeel en aan die einde van die jaar word kerspakkies versprei.
“Ons het almal ʼn plig om van mekaar te leer deur mekaar te help. Hiér is waar dit gebeur,” sê Anay Coetzee, portefeuljelid vir gemeenskapsdiens.